
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 16 noiembrie 2010

PL-x 650/2010


AVIZ

asupra proiectului de Lege pentru abrogarea art.8 din Legea nr.178/2000 privind produsele cosmetice, republicată
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea art.8 din Legea nr.178/2000 privind produsele cosmetice, republicată, trimis cu adresa nr. PL-x 650 din 9 noiembrie 2010, înregistrat cu nr.31/1011 din 12 noiembrie 2010. 
Proiectul de lege a fost respins de Senat în şedinţa din 26 octombrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare abrogarea art.8 din Legea nr.178/2000 privind produsele cosmetice, republicată, cu modificările şi completările ulterioare, în vederea armonizării legislaţiei interne cu actualele reglementări în domeniu ale Uniunii Europene. Prezentul demers legislativ contribuie prin propunerea de abrogare a art.8 din Legea nr.178/2000 republicată, cu modificările şi completările ulterioare, la îndeplinirea obligaţiilor României rezultate din dispoziţiile Tratatului de aderare a ţării noastre la Uniunea europeană, ratificat prin Legea nr.157/2005, precum şi la aplicarea dispoziţiilor reglementărilor comunitare cu caracter obligatoriu, aflându-se sub incidenţa reglementărilor statuate la nivelul Uniunii Europene, subsumate Politicii în domeniul industriei şi Pieţei Interne, în segmentul legislativ intitulat – Armonizarea legislaţiilor cosmetice.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege în şedinţa din 16 noiembrie 2010.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis prin adresa cu nr.1466 din 7 iunie 2010, care nu susţine adoptarea acestui proiect de lege şi avizul favorabil, cu observaţii şi propuneri al Consiliului Legislativ, aviz cu nr.421 din 13 aprilie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de Lege pentru modificarea art.8 din Legea nr.178/2000 privind produsele cosmetice, republicată.

În raport de obiectul şi conţinutul reglementării, proiectul de lege face parte din categoria legilor ordinare.

                       PREŞEDINTE,                          
        SECRETAR,

                          Daniel Buda                                    Gabriel Andronache
Consilier parlamentar,

